Christian Bale
Kristianas Čarlzas Filipas Beilas (angl. Christian Charles Philip Bale; g. 1974 m. sausio 30 d.) – anglų aktorius. Publikos dėmesio sulaukė būdamas 13 metų, kai suvaidino vieną iš pagrindinių vaidmenų Stiveno Spilbergo filme „Saulės imperija“ (1987 m.). Pripažinimo sulaukė 2000 m., kai suvaidino serijinio žudiko Patriko Beitmano vaidmenį filme „Amerikos psichopatas“. Užsitarnavo pagarbą dėl atsidavimo įsikūnijant į savo vaidmenis; 2004 m. aktorius numetė 28,5 kg svorio dėl vaidmens filme „Mašinistas“. Taip pat žinomas dėl Briuso Veino/Betmeno vaidmens Kristoferio Nolano filmuose „Betmenas: pradžia“, „Tamsos riteris“ ir „Tamsos riterio sugrįžimas“. 2010 m. už vaidmenį biografinėje dramoje „Kovotojas“ pelnė Oskaro, Auksinio gaublio ir Ekrano aktorių gildijos apdovanojimus geriausio antro plano aktoriaus kategorijoje.